Dwayne Peel

Chwaraewr rygbi'r undeb yw Dwayne John Peel (ganed 31 Awst 1981). Yn ystod ei yrfa fe chwaraeodd fel mewnwr i glybiau Scarlets Llanelli, Sale Sharks a Rygbi Bryste yn ogystal â Chymru.

Ganed ef yng Nghaerfyrddin ac astudiodd ym Mhrifysgol Abertawe. Ymunodd â Chlwb Rygbi Llanelli, gan symud i Scarlets Llanelli pan ffurfiwyd y timau rhanbarthol yn 2003. Ar 15 Ionawr 2008, cyhoeddwyd y byddai'n ymuno â Sale Sharks ar ddiwedd tymor 2007–2008.

Chwaraeodd ei gêm gyntaf dros Gymru yn erbyn Japan yn 2001, pan oedd yn dal yn fyfyriwr. Roedd yn rhan allweddol o dîm Cymru pan enillwyd y Gamp Lawn yn 2005. Dewiswyd ef ar gyfer taith y Llewod i Seland Newydd yn 2005; ef oedd y chwaraewr ieuengaf yn y garfan. Ar 9 Medi 2007, Peel oedd capten Cymru yn ei gêm gyntaf yng Nghwpan y Byd 2007, pan gurwyd Canada 42-17.

Roedd yn rhan o'r garfan a gyflawnodd y Gamp Lawn ym mhencampwriaeth 2008, ond erbyn hyn yr oedd yn wynebu cystadleuaeth am safle mewnwr oddi wrth Mike Phillips. Dim ond un gêm a ddechreuodd Peel yn y bencampwriaeth yma, yn erbyn yr Eidal. Yn Ionawr 2009, cyhoeddwyd nad oedd wedi ei ddewis i fod yn aelod o sgwad Cymru ar gyfer Pencampwriaeth y Chwe Gwlad yn 2009, gyda Mike Phillips a Gareth Cooper yn cael eu dewis fel mewnwyr.  Arwyddodd i dîm Rygbi Bryste ar gyfer tymor 2014-2015, a cafodd ei apwyntio yn gapten y clwb gan chwarae gyda cyd-chwaraewyr rhyngwladol Ryan Jones ac Ian Evans.

Bu'n rhaid iddo ymddeol o chwarae rygbi proffesiynol yn Mawrth 2016 ar ôl dioddef o anaf tymor hir ar ei ysgwydd. Enillodd Peel 76 cap i Gymru rhwng 2001 a 2011, a fe gynrychiolodd Llewod Prydain ac Iwerddon mewn tri gêm brawf.

Cyfeiriadau

Categori:Clwb Rygbi Llanelli
Categori:Chwaraewyr rygbi'r undeb o Gymru
Categori:Chwaraewyr undeb rygbi rhyngwladol Cymru
Categori:Genedigaethau 1981
Categori:Sgarlets Llanelli
Categori:Siarcod Sale
Categori:Pobl o Gaerfyrddin
Categori:Pobl addysgwyd yn Ysgol Gyfun Maes-yr-Yrfa
Categori:Y Llewod Prydeinig a Gwyddelig